Japan se tweede wen teen SA o.18’s dié keer ŉ loesingWas dit werklik die beste 12 spelers wat gekies is? Is Suid-Afrika se jong spelers se vaardighede werklik só vrot? Dis die vrae wat by jou opkom ná die skokkende reeksuitslae van die Suid-Afrikaanse o.18-sewesspan wat aan die Jeug Olimpiese Spele in Buenos Aires deelgeneem het. Hulle het vier van hul ses wedstryde verloor met die verdediging en hantering wat op dieselfde vlak van middelmatigheid was. Daar is 18 drieë teen hulle gedruk en hulle het self net 14 gedruk. Vyf daarvan was in die laaste ligawedstryd teen Samoa, wat sesde en laaste geëindig het en wat 29 drieë in hul ses wedstryde afgestaan het. Om nie ŉ medalje te wen nie, is op sigself ŉ skok, eintlik ŉ skande, as mens in ag neem dat geen van die wêreld se voorste lande in sewesrugby in die kompetisie gespeel het nie. Suid-Afrika het vierde geëindig nadat Japan hulle Maandag ŉ tweede keer in die kompetisie, dié keer in die uitspeel om derde plek, geklop het. En hierdie tweede neerlaag was méér as net verloor, dit was ŉ loesing van 5-28. Fout kan sekerlik nie by die afrigting gesoek word nie. Die ervare Marius Schoeman is saam met Neil Powell die voorste sewesafrigter in die land en het al verskeie kere met die SA Akademiespan internasionale toernooie gewen. Die vertonings in Buenos Aires het miskien die gebreke van Suid-Afrikaanse skolerugby meer blootgelê as in die vyftienmankode, waar die afgelope twee jaar se vertonings die SA o.18’s maar self bra eina was en die waarskuwingsligte laat flikker het. ♦ Die Olimpiese eindstryd in Buenos Aires is deur die tuisspan, Argentinië gewen, wat Frankryk met 24-14 in hul taaiste wedstryd van die kompetisie geklop het. Argentinië was onoorwonne in die reeks en was ongetwyfeld die beste span in die reeks wedstryde.